Vælkomin til hesa síðu hjá Gudloysi. Ætlanin við hesi síðuni er at virka sum eitt savn av einamest føroyskum tilfari til kunning um ateismu ella gudloysi, fríhugsan og areligiøsitet sum heild. Vit vilja lýsa hvat ateisma er–og sjálvandi eisini hvat hon ikki er–fyri fólki við áhuga at læra meir um evnið. Eisini vilja vit virka sum ein miðdepil, har føroysk ikki-trúgvandi kunnu savnast um tað lítið sindri av samleika, vit hóast alt hava í felag. Tí gudloysi fortelur ikki, hvør ella hvat ein er, men bert hvat ein ikki er. Tískil er ætlanin við hesi síðu eisini, at vísa teir fjølbroyttu hættirnar til ber at vera ikki-trúgvandi á. Vit sum menniskju lýsa okkum sjálvi við at spegla okkum í øðrum. Endamálið er als ikki at av-umvenda nakran frá teirra átrúnaði, men tað er tørvur á einum møguleika fyri frælslynt fólk í Føroyum at kunna staðfesta teirra tilveru uttan at skammast. Tað er møguligt, at onkur verður stoyttur av, at kortini koma á borðið. Tað er eisini møguligt, at onkur annar knappliga ímóti ætlan kennur seg aftur í onkrum, ið her verður at síggja. Tað hevði als ikki verið ein neilig avleiðing, men tað kemur í so fall í aðru rekkju. Meiningin er bert at siga: hetta er gudloysi, soleiðis kann tað síggja út, tað er ikki farligt, vit eru til, og pláss má eisini vera fyri okkum í lítlu Føroyum. Fylgjandi er ein fyribils endamálsorðing týdd úr Keypmannahavnaryvirlýsingini, sum var viðtikin av Atheist Alliance International. Endalig avgerð um viðtøku verður tikin á komandi aðalfundi. (3) Søguliga eru tað tey mest sekuleru samfeløgini, ið klára seg best. (4) Vit sláa fast, at tað einasta rættvísa stýrislagið í einum fólkaræði er sekulert. Staturin er óheftur í trúarspurningum og tekur ikki nakran framum nakran annan. Einastu avmarkingar eru tær, sum eru niðurfeldar í altjóða lóg, lógir, sum allar stjórnir áttu at fylgt (6). Vit mótmæla øllum blasfemilógum, umframt avmarkingum av rættinum at finnast at átrúnaði ella avmarkingum av ikki-átrúnaðarligum sjónarmiðum. (7) Vit sláa fast, at øll eru eins fyri lógini og at minnilutabólkar ikki eiga at fáa sersømdir, eins og átrúnaðarligir dómstólar ikki skulu kunna nýtast til sivil rættarmál. Ein ávísur átrúnaður skal heldur ikki frítakast frá skatti og fáa statsstuðul til virksemi sítt, sum stríðir móti ikki-trúgvandi og fólkum við øðrum átrúnaðum. Vit stuðla rættinum til sekulera útbúgving og sláa fast, at undirvísing í kritiskari hugsan er neyðug. Eisini er neyðugt við frálæru í muninum millum trúgv og skilvísi sum vegvísarar til vitan, eins og frálæru í ymiskum átrúnaðum (9). Vit stuðla frælsari hugsan og frálæru í vísindum uttan átrúnaðarliga uppíblanding og eru ímóti allari indoktrinering.